Rubberkoeël tref seun in gesig | Nuus24
Rubberkoeël tref seun in gesig
Zuma: 'Tree streng op' teen moeilikheidmakers
Johannesburg – Gautengse polisielede ondersoek verslae oor 'n seun wat Maandagoggend tydens 'n betoging in Thembelihle, suid van Johannesburg, deur 'n rubberkoeël in sy gesig getref is."Inwoners beweer die polisie het die seun met die rubberkoeël geskiet... ons kan hierdie nie bevestig nie, maar die elfjarige seun is na 'n hospitaal geneem," het lt.kol. Katlego Mogale gesê.Eyewitness News het 'n foto van die seun op hul Twitter-blad gepubliseer. Die seun het 'n bebloede wond aan sy regterwang gehad.Volgens Mogale is 'n polisiebeampte ook tydens die betoging teen swak dienslewering beseer."Ons het ook 'n verslag oor 'n polisiebeampte wat deur 'n klip getref en beseer is..."Mogale sê hy het geen verdere inligting op die oomblik nie. Sowat 300 mense het vanaf 03:00 Klipspruit Valley-weg met brandende buitebande versper.Wayne Minnaar, 'n woordvoerder vir die Johannesburgse metropolisie, sê Klipspruit Valley-weg is tussen Voltastraat in Thembelihle en Bangalore-rylaan in Lenasia gesluit.Hy het motoriste aanbeveel om die Goue Hoofweg as 'n alternatiewe roete te gebruik.Volgens Mogale is die toneel "kalm en rustig op die oomblik."Volg Nuus24 op Twitter.